स्टंप्स से लगी बॉल, गिल्लियां नहीं गिरीं; DRS में बचे मिलर ने जिताया मैच; मोमेंट्स
IPL 2023 Moments DC vs GT | David Warner, Shami, Nortje, साई सुदर्शन और डेविड मिलर बैटिंग में, वहीं राशिद खान, मोहम्मद शमी और अल्जारी जोसेफ बॉलिंग में मैच विनर्स रहे।
इंडियन प्रीमियर लीग (IPL) की डिफेंडिंग चैंपियन गुजरात टाइटंस ने सीजन की अपनी दूसरी जीत दर्ज कर ली है। गुजरात ने अरुण जेटली स्टेडियम में होम टीम दिल्ली को 6 विकेट से हराया। साई सुदर्शन और डेविड मिलर बैटिंग में, वहीं राशिद खान, मोहम्मद शमी और अल्जारी जोसेफ बॉलिंग में मैच विनर्स रहे।
मैच में मोहम्मद शमी के ओवर की एक बॉल स्टंप्स से लगी, लेकिन गिल्लियां नहीं गिरीं। एनरिक नॉर्त्या ने पहली ही बॉल पर स्टंप्स बिखेरे और ऋषभ पंत मैच देखने पहुंचे। दिल्ली के विकेटकीपर अभिषेक पोरेल और गुजरात के कीपर रिद्धिमान साहा ने कैच लेने के लिए बेहतरीन डाइव मारी। मैच के ऐसे ही टॉप मोमेंट्स को इस खबर में हम जानेंगे। मैच रिपोर्ट पढ़ने के लिए यहां क्लिक करें...
1. स्टंप्स से लगी बॉल, गिल्लियां नहीं गिरीं
दिल्ली की पिच पर घास थी, इस कारण पहले ही ओवर से तेज गेंदबाजों को बॉल स्विंग कराने में मदद मिल रही थी। पहली पारी में मोहम्मद शमी की पहली ही बॉल वाइड रही, अगली गेंद शमी ने गुड लेंथ पर फेंकी। बैटर के पास से गुजरते हुए बॉल किसी से टकराकर विकेटकीपर के पास गई।
गुजरात ने कैच आउट की अपील की, लेकिन अंपायर ने इसे नकार दिया। रिप्ले में नजर आया कि बॉल स्टंप्स से लगी थी, बैट से नहीं। इस ओवर में शमी की गेंदों ने बहुत हरकत की। गेंद स्विंग हो रही थी, जिससे वॉर्नर को लगातार परेशानी का सामना करना पड़ा।​
2. ऋषभ पंत पहुंचे कैपिटल्स को सपोर्ट करने
दिल्ली कैपिटल्स के पूर्व कप्तान ऋषभ पंत अपनी टीम को सपोर्ट करने अरुण जेटली स्टेडियम पहुंचे। उन्होंने VIP एरिया में बैठकर पूरा मैच देखा। इस दौरान वह IPL चेयरमैन राजीव शुक्ला, BCCI सचिव जय शाह और दिल्ली टीम के मालिक पार्थ जिंदल के साथ बैठकर बातचीत करते नजर आए।
पंत पिछले साल दिसंबर में कार एक्सीडेंट में घायल हो गए थे। जिस कारण वे लंबे समय के लिए क्रिकेट से दूर हो गए हैं। पिछले मैच में दिल्ली की टीम ने पंत की जर्सी को उनके सम्मान में डगआउट में टांगी थी।
3. नॉर्त्या ने पहली ही बॉल पर बिखेरे स्टंप्स
साउथ अफ्रीकी तेज गेंदबाज एनरिक नॉर्त्या दिल्ली कैपिटल्स टीम के साथ मैच से एक दिन पहले ही जुड़े थे। उन्होंने दूसरी पारी के तीसरे ओवर में पहली ही गेंद पर रिद्धिमान साहा (14) को बोल्ड कर दिया। फिर अगले ही ओवर में शुभमन गिल (14) को भी बोल्ड किया। दोनों ही गेंदें 148 किमी प्रति घंटे से ज्यादा की स्पीड से आई थीं। गिल के विकेट के बाद गुजरात का स्कोर 4.1 ओवर में 36 पर 2 हो गया था।
नॉर्त्या लखनऊ के खिलाफ टीम के पहले मैच में शामिल नहीं हो सके थे। वह साउथ अफ्रीका में नीदरलैंड के खिलाफ वनडे सीरीज खेल रहे थे। नॉर्त्या के साथ लुंगी एनगिडी भी दिल्ली टीम के साथ जुड़े हैं। हालांकि, गुजरात के खिलाफ उन्हें मौका नहीं मिल सका।
4. पोरेल ने कैच के लिए बेहतरीन डाइव मारी
दूसरी पारी के 13वें ओवर में एनरिक नॉर्त्या ने गुजरात के सेट बैटर साई सुदर्शन को बाउंसर फेंकी। बॉल फाइन लेग की ओर गई। विकेटकीपर अभिषेक पोरेल कैच लेने के लिए बॉल की तरफ दौड़े। पोरेल ने बेहतरीन डाइव मारी, लेकिन कैच नहीं ले सके।
इस डाइव के वक्त गुजरात का स्कोर 106/3 था। अगर सुदर्शन आउट होते तो मैच गुजरात के हाथ से निकल भी सकता था। उनसे पहले पहली पारी में गुजरात के विकेटकीपर रिद्धिमान साहा ने भी पृथ्वी शॉ का कैच लेने के लिए बेहतरीन डाइव मारी थी, लेकिन वह भी कैच पूरा नहीं कर सके थे।
5. रिव्यू में बचे मिलर ने जिताया मैच
दूसरी पारी के 14वें ओवर में विजय शंकर के आउट होने के बाद डेविड मिलर बैटिंग करने आए। वह 2 रन के ही स्कोर पर थे, तभी अगले ओवर की पहली बॉल पर वह LBW हो गए। कुलदीप यादव की बॉल उनके फ्रंट पैड पर लगी। मिलर ने सुदर्शन से चर्चा के बाद रिव्यू ले लिया।
रिव्यू में बॉल लेग स्टंप को मिस करते हुए नजर आई। मिलर नॉटआउट रहे और उन्होंने 16 बॉल में 31 रन की नाबाद पारी खेलकर अपनी टीम को 6 विकेट से जीत दिला दी। इस पारी में उन्होंने 2 चौके और 2 ही छक्के भी लगाए। साथ ही साई सुदर्शन के साथ 56 रनों की नाबाद पार्टनरशिप की।
